Broj: 711-I-342-P-100/22-02 -17

Zagreb, 17. veljače 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev Đurđe Javornik, trgovačko društvo Humplin d.o.o., za davanjem očitovanja,** na 160. sjednici, održanoj 17. veljače 2022., daje sljedeće

**OČITOVANJE**

**Direktor trgovačkog društva Humplin d.o.o., na kojeg se primjenjuju odredbe ZSSI/21-a od dana njegova stupanja na snagu, može uz primanje plaće za obnašanje navedene dužnosti primati naknadu putnih troškova za dolazak na posao i odlazak s posla te naknadu za prehranu, jer se ne radi o zabranjenim dodatnim naknadama za poslove obnašanja javne dužnosti iz članka 7. točke d) Zakona.**

Obrazloženje

Đurđa Javornik, trgovačko društvo Humplin d.o.o. podnijela je zahtjev za očitovanjem koji je u knjigama ulazne pošte zaprimljen 10. veljače 2022. pod brojem: 711-U-2645-P-100/22-01-2, povodom kojeg se vodi predmet broj P-100/22.

U zahtjevu podnositeljica navodi da iz Smjernice Povjerenstva od 31. siječnja 2022. proizlaze određene nejasnoće, slijedom čega traži mišljenje može li direktor trgovačkog društva Humplin d.o.o. primiti naknadu putnih troškova za dolazak na posao i odlazak s posla te naknadu za prehranu (topli obrok). Podnositeljica navodi da su ove naknade povezane uz obnašanje navedene dužnosti te da predstavljaju trošak, zbog čega se ne bi trebale smatrati dodatnom naknadom. Podnositeljica također traži mišljenje Povjerenstva od kada se primjenjuju odredbe ZSSI/21-a.

Uvidom u podatke sudskog registra nadležnog Trgovačkog suda u Zagrebu, utvrđeno je da su Općina Hum na Sutli, Grad Pregrada i Općina Desinić osnivači navedenog trgovačkog društva, slijedom čega je direktor istog obveznik u smislu odredbi navedenog Zakona.

Člankom 8. stavcima 3. i 4. ZSSI/21-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI/21-a, ali se njegov sadržaj odnosi na tumačenje odredbe ZSSI/21-a, stoga Povjerenstvo povodom podnesenog zahtjeva daje sljedeće očitovanje.

Nadalje, člankom 3. stavkom 1. podstavkom 40. ZSSI/21-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave, obveznici u smislu tog Zakona.

Člankom 5. stavkom 1. točkom 2. ZSSI/21-a propisano je da je plaća obveznikasvaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI/21-a propisano je da je obveznicima Zakona zabranjeno primiti dodatnu naknadu za poslove obnašanja javnih dužnosti.

Povjerenstvo je Smjernicom Broj: 711-I-134-R-34/22-01-17 od 31. siječnja 2022. nakon donošenja presude Visokog upravnog suda Republike Hrvatske ukazalo obveznicima da je primitak dodatnih naknade suprotan odredbi članka 7. točke d) ZSSI/21-a. Odredbama tog Zakona proširen je krug obveznika, a isti se na njih primjenjuje od dana stupanja na snagu, odnosno od 25. prosinca 2021.

U odnosu na postavljeni upit, Povjerenstvo tumači da direktor trgovačkog društva Humplin d.o.o. može pored plaće za obnašanje navedene dužnosti primiti naknadu putnih troškova za obnašanje iste dužnosti, za koju je izričito u članku 5. stavku 1. točki 2. Zakona propisano da nije plaća obveznika, ali i naknadu za prehranu (topli obrok), jer se radi o naknadi drugih troškova za obnašanje javne dužnosti iz predmetne zakonske odredbe.

Naime, navedene naknade ne predstavljaju dodatnu naknadu za poslove obnašanja javne dužnosti, čiji bi primitak bio zabranjen člankom 7. točkom d) ZSSI/21-a.

Nadalje, iako podnosteljica nije postavila pitanje dopuštenosti primitka drugih naknada, imajući u vidu uočene dvojbe vezane za primitak drugih naknada postavljene u zahtjevima većeg broja novih obveznika iz ZSSI/21-a, koji obavljaju dužnost temeljem sklopljenog ugovora o radu ili drugog ugovora iz radnog odnosa, u svrhu edukacije sprječavanja sukoba interesa ukazuje se na sljedeće:

* obveznik istodobno uz primanje plaće za obnašanje javne dužnoeti može primiti i druge naknade stvarnih troškova povezanih s obnašanjem javne dužnosti, kao što su naknade za troškove režija, najamnina, računala, mobitela, dnevnice i dr., ali i različite oblike potpora i pomoći koji se u pravili isplaćuju jednokratno kao oblik solidarnosti, kao što su potpora za rođenje djeteta, pomoć za smrt člana obitelji i bolesnog člana obitelji, jer isti ne predstavljaju dodatne naknade za obnašanje javne dužnosti čiji bi primitak bio suprotan članku 7. točki d) Zakona.
* obveznik istodobno uz primanje plaće ima pravo na od poslodavca plaćene premije osiguranja za slučaj ozljede na radu te putnog osiguranja za službeno putovanje, jer su povezani s obnašanjem javne dužnosti, otpremninu koja se isplaćuje nakon prestanka radnog odnosa, povećanje osnovice plaće za navršene godine radnog staža uređeno zakonom ili općim aktima, a ako bi se radilo o dopunskom zdravstvenom osiguranju, mogao bi koristiti zdravstvene usluge do isteka ugovornog roka ukoliko je polica u cijelosti plaćena temeljem sklopljenog ugovora prije stupanja ZSSI/21-a na snagu.

Slijedom navedenog, Povjerenstvo je dalo očitovanje kao u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Podnositeljici, putem dostavljene e-mail adrese
2. Objava na internetskoj stranici Povjerenstva
3. Pismohrana